Efter fire års pause får Aarhus igen en udendørs skøjtebane. Den åbner 1. søndag i advent i Musikhusparken.

Annonce

Rådmand for Kultur og borgerservice, Rabih Azad-Ahmad klipper snoren og åbner skøjtebanen foran Musikhuset søndag 29. november kl. 11. Efter fire års pause får Aarhus nemlig igen en udendørs skøjtebane.

Forud for åbningen vil skøjtebanen blive pakket ind som en kæmpe gave med stort rødt gavebånd. Det er Stof2000 i Frederiksgade, der står bag det 90 meter lange silkegavebånd.

Dagen byder på livemusik ved Vestbo Trio. Ridehusets julemarked rykker udendørs for at sælge varm kakao, kaffe og andre lækkerier. Julemanden kigger forbi med julegodter og maskotterne Mickey Mouse og Hr. Kanin fra Ishockeyklubben Aarhus vil være på isen for at hjælpe dem, der har brug for en pote at støtte sig til.

Med #aarhusskøjter kan man dele sine skøjteoplevelser med Aarhus Kommune. Alle taggede billeder vil blive delt på skøjtebanen.dk.